《和江文通杂拟诗三十首 其二十六 袁太尉》
清代·弘历

天经重追远，祭义严求元。周王甲子旦，汉帝枌榆年。

万骑龙游云，千乘水流川。式度百辟随，昭明三辰悬。

前驱属长江，后队苞钟山。建旆既悠悠，伐鼓亦渊渊。

观风辨歌谣，展义惠市廛。家无冻馁贫，户有诗书弦。

鬯卣申景慕，衢樽燕光天。祥飙随斗车，湛露濡玉筵。

左史执笔后，太师抱律前。徵招义诚合，希共八风宣。